Тэлефон
*Валянцін Лукша*

— Нараджэння дзень — як свята!

Мне з усмешкай кажа тата.

Падарыў мне сёння ён

Дзіва-цацку —

Тэ-ле-фон!

Ало!.. Ало!.. Ало!..

Здзіўлю я ўсё сяло.

Трубку смела я здымаю.

Сябра Вiцьку выклікаю.

Даручэння не міне —

Верш хай вучыць за мяне.

Ало!.. Ало!.. Ало!..

Крычу на ўсё сяло.

Ганарыстай нашай Танi

Хітрае задам пытанне:

 — Дзе зімуюць камары?

Хай гадае да зары.

Ало!.. Ало!.. Ало!..

Прыціхла ўжо сяло.

Татка вернецца дадому,

Раскажу яму, вядома,

Як я з цацкаю гуляў —

З дому ўсімі кіраваў!

Ало!.. Ало!.. Ало!..

А шчасце адплыло.

Зазірнуў у дзённік тата:

 — Цацка ў двойках вінавата…

Хоць i сцюжа, і мароз, —

Цацку ў краму ён аднёс.

Ало!.. Ало!.. Ало!..

Спакойна спiць сяло.

1976 г.